title: Regulamentul de punere în aplicare (UE) nr. 1235/2013 al Comisiei din 2 decembrie 2013 de modificare a anexei la Regulamentul (UE) nr. 37/2010 privind substanțele active din punct de vedere farmacologic și clasificarea lor în funcție de limitele reziduale maxime din produsele alimentare de origine animală, în ceea ce privește substanța diclazuril  Text cu relevanță pentru SEE

text:
               3.12.2013

               RO

               Jurnalul Oficial al Uniunii Europene

               L 322/21

         REGULAMENTUL DE PUNERE ÎN APLICARE (UE) NR. 1235/2013 AL COMISIEI
   din 2 decembrie 2013
   de modificare a anexei la Regulamentul (UE) nr. 37/2010 privind substanțele active din punct de vedere farmacologic și clasificarea lor în funcție de limitele reziduale maxime din produsele alimentare de origine animală, în ceea ce privește substanța diclazuril
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 470/2009 al Parlamentului European și al Consiliului din 6 mai 2009 de stabilire a procedurilor comunitare în vederea stabilirii limitelor de reziduuri ale substanțelor farmacologic active din alimentele de origine animală, de abrogare a Regulamentului (CEE) nr. 2377/90 al Consiliului și de modificare a Directivei 2001/82/CE a Parlamentului European și a Consiliului și a Regulamentului (CE) nr. 726/2004 al Parlamentului European și al Consiliului (1), în special articolul 14 coroborat cu articolul 17,
   având în vedere avizul Agenției Europene pentru Medicamente formulat de Comitetul pentru medicamente de uz veterinar,
   întrucât:

               (1)

               Limitele maxime de reziduuri („LMR”) pentru substanțele farmacologic active destinate utilizării în Uniune în medicamente de uz veterinar pentru animalele de la care se obțin alimente sau în produse biocide folosite în zootehnie se stabilesc în conformitate cu Regulamentul (CE) nr. 470/2009.

               (2)

               Substanțele farmacologic active și clasificarea acestora în ceea ce privește LMR în produsele alimentare de origine animală sunt stabilite în anexa la Regulamentul (UE) nr. 37/2010 al Comisiei (2).

               (3)

               Diclazurilul este inclus în prezent în tabelul 1 din anexa la Regulamentul (UE) nr. 37/2010 ca substanță permisă pentru toate speciile de rumegătoare și porcine, numai pentru uz oral, precum și pentru păsările de curte, pentru mușchii, pielea, țesutul adipos, ficatul și rinichii acestora, cu excepția păsărilor care produc ouă pentru consum uman.

               (4)

               O cerere de modificare a rubricii referitoare la diclazuril, pentru a include iepurii, a fost înaintată Agenției Europene pentru Medicamente.

               (5)

               Comitetul pentru medicamente de uz veterinar a recomandat stabilirea unei LMR pentru diclazuril în ceea ce privește mușchii, grăsimea, ficatul și rinichii proveniți de la iepuri.

               (6)

               Prin urmare, Regulamentul (UE) nr. 37/2010 ar trebui modificat pentru a include LMR pentru diclazuril în ceea ce privește iepurii.

               (7)

               Este adecvat să se stabilească un termen rezonabil care să permită părților interesate în cauză să adopte măsurile care pot fi necesare pentru a se conforma noii LMR.

               (8)

               Măsurile prevăzute în prezentul regulament sunt conforme cu avizul Comitetului permanent pentru medicamentele de uz veterinar,

         ADOPTĂ PREZENTUL REGULAMENT:
   Articolul 1
   Anexa la Regulamentul (UE) nr. 37/2010 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 3 februarie 2014.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 2 decembrie 2013.

            Pentru Comisie

            Președintele

         José Manuel BARROSO

      (1)  JO L 152, 16.6.2009, p. 11.

      (2)  JO L 15, 20.1.2010, p. 1.

      ANEXĂ
      În tabelul 1 din anexa la Regulamentul (UE) nr. 37/2010, rubrica pentru diclazuril se înlocuiește cu următorul text:

                     Substanță farmacologic activă

                     Reziduu marker

                     Specie animală

                     LMR

                     Țesuturi țintă

                     Alte dispoziții
                     [conform articolului 14 alineatul (7) din Regulamentul (CE) nr. 470/2009]

                     Clasificare terapeutică

                     „Diclazuril

                     NU SE APLICĂ

                     Toate rumegătoarele, porcine

                     Nu se aplică nicio LMR

                     NU SE APLICĂ

                     Numai pentru uz oral

                     NICIO MENȚIUNE

                     Diclazuril

                     Păsări de curte

                     500 μg/kg

                     Mușchi

                     A nu se utiliza la păsările producătoare de ouă pentru consum uman

                     Agenți antiparazitari/agenți care acționează împotriva protozoarelor”

                     500 μg/kg

                     Piele și țesut adipos în proporții naturale

                     1 500 μg/kg

                     Ficat

                     1 000 μg/kg

                     Rinichi

                     Iepuri

                     150 μg/kg

                     Mușchi

                     300 μg/kg

                     Grăsime

                     2 500 μg/kg

                     Ficat

                     1 000 μg/kg

                     Rinichi


title: Regulamentul de punere în aplicare (UE) nr. 831/2011 al Consiliului din 16 august 2011 privind instituirea unei taxe antidumping definitive asupra importurilor de carbonat de bariu originar din Republica Populară Chineză, în urma unei reexaminări efectuate în perspectiva expirării măsurilor în conformitate cu articolul 11 alineatul (2) din Regulamentul (CE) nr. 1225/2009

text:
               19.8.2011

               RO

               Jurnalul Oficial al Uniunii Europene

               L 214/1

         REGULAMENTUL DE PUNERE ÎN APLICARE (UE) NR. 831/2011 AL CONSILIULUI
   din 16 august 2011
   privind instituirea unei taxe antidumping definitive asupra importurilor de carbonat de bariu originar din Republica Populară Chineză, în urma unei reexaminări efectuate în perspectiva expirării măsurilor în conformitate cu articolul 11 alineatul (2) din Regulamentul (CE) nr. 1225/2009
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”), în special articolul 9 alineatul (4) și articolul 11 alineatele (2), (5) și (6),
   având în vedere propunerea prezentată de către Comisia Europeană (denumită în continuare „Comisia”), după consultarea comitetului consultativ,
   întrucât:
   A.   PROCEDURA

   1.   Măsurile în vigoare

               (1)

               Prin Regulamentul (CE) nr. 1175/2005 (2), Consiliul a instituit o taxă antidumping definitivă pentru importurile de carbonat de bariu originar din Republica Populară Chineză (RPC). Rata taxei specifice definitive era cuprinsă între 6,3 EUR și 56,4 EUR pe tonă.

         2.   Cerere de reexaminare în perspectiva expirării măsurilor

               (2)

               În urma publicării, în martie 2010, a unui aviz de expirare iminentă a măsurilor antidumping aplicabile importurilor de carbonat de bariu originar din RPC (3), Comisia a primit, la 19 aprilie 2010, o cerere de reexaminare în perspectiva expirării măsurilor, în temeiul articolului 11 alineatul (2) din regulamentul de bază.

               (3)

               Cererea de reexaminare în perspectiva expirării măsurilor a fost depusă de societatea Solvay & CPC Barium Strontium GmbH & Co. KG (denumită în continuare „solicitantul”), care este singurul producător de carbonat de bariu din Uniunea Europeană și reprezintă 100 % din producția totală de carbonat de bariu a Uniunii. Cererea s-a bazat pe faptul că expirarea măsurilor ar risca să aibă drept rezultat continuarea dumpingului și continuarea prejudiciului pentru industria din Uniune.

               (4)

               Stabilind, în urma consultării comitetului consultativ, că există suficiente elemente de probă pentru inițierea unei reexaminări în perspectiva expirării măsurilor în conformitate cu articolul 11 alineatul (2) din regulamentul de bază, Comisia a publicat un aviz de inițiere a acestei reexaminări în Jurnalul Oficial al Uniunii Europene
                   (4) (denumit în continuare „avizul de inițiere”).

         3.   Ancheta

   3.1.   Perioada anchetei de reexaminare și perioada luată în considerare

               (5)

               Ancheta privind continuarea sau reapariția dumpingului și a prejudiciului a vizat perioada cuprinsă între 1 iulie 2009 și 30 iunie 2010 (denumită în continuare „perioada anchetei de reexaminare” sau „PAR”).

               (6)

               Examinarea tendințelor relevante pentru evaluarea probabilității unei continuări a prejudiciului a vizat perioada cuprinsă între 1 ianuarie 2007 și sfârșitul PAR (denumită în continuare „perioada luată în considerare”).

         3.2.   Părțile vizate de anchetă

               (7)

               Comisia a informat oficial solicitantul, producătorii-exportatori din RPC, importatorii/comercianții, utilizatorii din Uniune cunoscuți ca fiind vizați, precum și asociațiile acestora, producătorii din țara analoagă, precum și autoritățile din RPC cu privire la inițierea reexaminării.

               (8)

               De asemenea, Comisia a oferit părților interesate posibilitatea de a-și face cunoscute, în scris, punctele de vedere și de a solicita o audiere în termenul fixat în avizul de inițiere. Au fost audiate toate părțile interesate care au solicitat acest lucru și care au demonstrat că există motive speciale pentru a fi audiate.

               (9)

               Având în vedere numărul aparent mare de producători-exportatori din RPC menționați în cereri, în avizul de inițiere s-a prevăzut utilizarea eșantionării pentru determinarea dumpingului și a probabilității continuării dumpingului, în conformitate cu articolul 17 din regulamentul de bază.

               (10)

               Pentru a permite Comisiei să stabilească dacă este necesar să se apeleze la eșantionare și, în caz afirmativ, să selecteze un eșantion, toți producătorii-exportatori au fost invitați să se prezinte Comisiei și să furnizeze acesteia, astfel cum este indicat în avizul de inițiere, informații esențiale referitoare la activitățile lor care privesc produsul în cauză, desfășurate în perioada 1 iulie 2009-30 iunie 2010.

               (11)

               Comisia a primit răspunsuri numai din partea a trei societăți sau grupuri de societăți din RPC și, prin urmare, s-a decis că eșantionarea nu era necesară în ceea ce privește producătorii-exportatori chinezi.

               (12)

               Comisia a trimis, de asemenea, chestionare tuturor părților cunoscute ca fiind vizate și celor care au solicitat un chestionar în termenul precizat în avizul de inițiere.

               (13)

               S-au primit răspunsuri la chestionare de la solicitant și de la societatea sa afiliată, de la nouă utilizatori, de la patru importatori, de la doi producători-exportatori din RPC și de la doi producători din țara analoagă eventuală. Unul dintre producătorii-exportatori chinezi care a răspuns la exercițiul de eșantionare s-a decis să nu continue să coopereze cu procedura.

               (14)

               Comisia a cercetat și a verificat toate informațiile considerate necesare în scopul determinării probabilității de continuare a dumpingului și a prejudiciului, precum și a determinării interesului Uniunii. S-au efectuat vizite de verificare la sediile următoarelor societăți:

                           (a)

                              Solicitantul

                                       —

                                       Solvay & CPC Barium Strontium GmbH & Co. KG, Hannover și societatea sa afiliată Solvay Bario e Derivati SpA., Massa

                           (b)

                              Producători-exportatori din RPC

                                       —

                                       Zaozhuang Yongli Chemical Co., Ltd., provincia Shangdong

                                       —

                                       Guizhou Red. Star Developing Import & Export Co., Ltd., provincia Guizhou

                           (c)

                              Producătorul din țara analoagă (India)

                                       —

                                       Solvay Vishnu Barium Private Limited, Hyderabad

                           (d)

                              Importatori

                                       —

                                       Norkem Limited, Knutsford, Regatul Unit

                                       —

                                       L’Aprochimide Srl, Muggio, Italia

                           (e)

                              Utilizatori

                                       —

                                       Technische Glasswerke Illmenau GmbH, Illmenau, Germania

         B.   PRODUSUL ÎN CAUZĂ ȘI PRODUSUL SIMILAR

   1.   Produsul în cauză

               (15)

               Produsul în cauză este identic cu cel din ancheta anterioară și se definește după cum urmează: carbonat de bariu cu un conținut de stronțiu mai mare de 0,07 % din greutate și cu un conținut de sulf mai mare de 0,0015 % din greutate și care se prezintă sub formă de pulbere, granule presate sau calcinate, originar din RPC, clasificat în prezent la codul NC ex 2836 60 00.

               (16)

               Carbonatul de bariu este utilizat îndeosebi în industria cărămizilor și țiglelor, în sectorul ceramicii și în producția de ferită. Anterior, era utilizat în producția tuburilor cu raze catodice pentru televizoare (CRT), dar această aplicație a dispărut în Uniune ca urmare a înlocuirii acestora cu ecranele LCD sau cu plasmă.

         2.   Produsul similar

               (17)

               Ca și în ancheta inițială, această procedură a stabilit că carbonatul de bariu fabricat în RPC și exportat către Uniune, precum și carbonatul de bariu fabricat și vândut pe piața internă a țării analoage (India) și cel fabricat și vândut în Uniune de solicitant prezintă aceleași caracteristici fizice și chimice esențiale și sunt destinate acelorași utilizări de bază.

               (18)

               În consecință, aceste produse sunt considerate ca fiind produse similare în sensul articolului 1 alineatul (4) din regulamentul de bază.

         C.   DUMPINGUL

               (19)

               În conformitate cu articolul 11 alineatul (2) din regulamentul de bază, s-a examinat dacă expirarea măsurilor existente ar putea conduce la o continuare a dumpingului.

         1.   Context general

               (20)

               Din cei 16 producători-exportatori chinezi cunoscuți contactați la inițierea reexaminării în perspectiva expirării măsurilor, trei au răspuns la exercițiul de eșantionare, dar numai doi au cooperat pe deplin cu Comisia, răspunzând la un chestionar complet.

         2.   Țară analoagă

               (21)

               Întrucât RPC are o economie de tranziție și, în conformitate cu articolul 2 alineatul (7) litera (a) din regulamentul de bază, valoarea normală pentru producătorii-exportatori care nu beneficiază de tratamentul de societate care funcționează în condițiile unei economii de piață („TEP”) trebuie să fie stabilită pe baza prețurilor sau a valorii calculate într-o țară terță corespunzătoare cu economie de piață (denumită în continuare „țară analoagă”).

               (22)

               SUA a fost folosită ca țară analoagă în cadrul anchetei inițiale și a fost propusă în cadrul anchetei de față cu scopul stabilirii valorii normale. Totuși, s-a considerat necesar să se verifice dacă această țară continuă să fie adecvată pentru prezenta reexaminare în perspectiva expirării măsurilor. Au fost contactați în scris toți producătorii de carbonat de bariu cunoscuți pe plan mondial, și anume din Brazilia, India, Japonia și SUA. S-au primit două răspunsuri, unul de la un producător din SUA și altul de la un producător din India.

               (23)

               După o examinare atentă a criteriilor, precum producția totală, numărul de producători, concurența de pe piață, volumul total al importurilor, taxele antidumping și taxele vamale atât pe piața internă americană, cât și pe cea indiană, s-a luat hotărârea de a alege India ca țară analoagă. Alegerea Indiei, în conformitate cu articolul 2 alineatul (7) din regulamentul de bază, a fost considerată a fi mai adecvată decât cea a SUA datorită pieței sale mai mari, volumului mai mare de importuri și concurenței mai strânse legate de acest produs de pe piața sa internă. Nu s-au primit observații sau obiecții în această privință de la niciuna dintre părțile interesate. Drept rezultat, valoarea normală pentru producătorii-exportatori care nu beneficiază de TEP a fost bazată pe datele furnizate de producătorul din India.

         3.   Importurile care fac obiectul unui dumping în cursul PAR

   3.1.   Valoarea normală

               (24)

               Pentru societatea căreia i s-a acordat TEP în cursul anchetei inițiale, în conformitate cu articolul 2 alineatul (2) din regulamentul de bază, Comisia a analizat dacă vânzările interne ale carbonatului de bariu către clienți neafiliați au fost reprezentative în decursul PAR, și anume dacă volumul total al vânzărilor respective reprezenta cel puțin 5 % din volumul total al exportului acesteia de produs în cauză către Uniune. Ancheta a arătat că aceste vânzări nu erau reprezentative și, prin urmare, valoarea normală a trebuit să fie calculată. Valoarea normală stabilită s-a bazat pe costul total de producție plus costurile de vânzare, costurile generale și cheltuielile administrative ale societății (denumite în continuare „costuri SGA”) și profitul obținut la vânzările interne efectuate în cursul obișnuit al comercializării produsului similar.

               (25)

               Pentru societatea căreia nu i s-a acordat TEP în cursul anchetei inițiale, în conformitate cu articolul 2 alineatul (7) litera (a) din regulamentul de bază, valoarea normală a fost calculată pe baza informațiilor primite de la producătorul cooperant din țara analoagă.

               (26)

               S-a verificat mai întâi dacă vânzările interne totale ale produsului similar către clienți neafiliați erau reprezentative în sensul articolului 2 alineatul (2) din regulamentul de bază, și anume dacă vânzările respective reprezentau cel puțin 5 % din volumul total al vânzărilor produsului în cauză exportat în Uniune. Vânzările interne ale producătorului cooperant din India au fost considerate suficient de reprezentative în cursul PAR.

               (27)

               Ulterior, Comisia a analizat dacă vânzările interne ale produsului similar puteau fi considerate ca fiind efectuate în cursul normal al unor operațiuni comerciale, conform articolului 2 alineatul (4) din regulamentul de bază. Aceasta s-a efectuat prin stabilirea pentru produsul similar vândut pe piața din India a proporției de vânzări interne profitabile către clienți neafiliați în cursul PAR. Întrucât nu existau vânzări rentabile ale produsului similar în cursul PAR, valoarea normală a trebuit să fie calculată. Valoarea normală a fost calculată pe baza costului total de producție al producătorului în cauză, la care s-a adăugat un cuantum rezonabil, corespunzător costurilor SGA, precum și un cuantum rezonabil din profit, în conformitate cu articolul 2 alineatul (6) litera (c) din regulamentul de bază. Costurile SGA și profitul adăugate costurilor de producție a produsului similar utilizate au fost coerente cu cele utilizate în cursul anchetei inițiale și s-au ridicat la 10,6 % pentru costurile SGA și la 7,2 % pentru profit. Nu a fost furnizată nicio informație care să indice că aceste cuantumuri nu ar fi rezonabile, nici că nivelul de profit utilizat ar depăși nivelul de profit obținut în mod normal de către alți exportatori sau producători din vânzări de produse din aceeași categorie generală pe piața internă a țării de origine.

         3.2.   Preț de export

               (28)

               Toate vânzările la export către Uniune efectuate de către producătorii-exportatori cooperanți vizați au fost realizate direct către clienți neafiliați din Uniune, astfel încât prețul de export s-a stabilit în conformitate cu articolul 2 alineatul (8) din regulamentul de bază, pe baza prețurilor efectiv plătite sau de plătit.

         3.3.   Comparația

               (29)

               Comparația dintre valoarea normală și prețul de export s-a realizat pe baza prețului franco fabrică.

               (30)

               În scopul unei comparații echitabile între valoarea normală și prețul de export și în conformitate cu articolul 2 alineatul (10) din regulamentul de bază, s-a ținut cont, în mod corespunzător, de ajustarea sub formă de anumite diferențe în materie de transport și de comision, care au afectat prețurile și comparabilitatea lor.

         3.4.   Marja de dumping

               (31)

               În conformitate cu articolul 2 alineatul (11) din regulamentul de bază, marja de dumping a fost stabilită pe baza unei comparații între valoarea normală medie ponderată și media ponderată a prețurilor de export la același nivel comercial.

               (32)

               În cazul societății căreia i-a fost acordat TEP în cursul anchetei inițiale, această comparație a arătat că societatea continua dumpingul la o scară și mai mare.

               (33)

               În cazul societății căreia nu i s-a acordat TEP în cursul anchetei inițiale, comparația realizată în conformitate cu articolul 2 alineatul (11) din regulamentul de bază a indicat un nivel semnificativ de dumping. Această societate reprezintă 98 % din exporturile care fac obiectul taxei reziduale, prin urmare, restul de 2 % din producătorii-exportatori care nu au cooperat cu procedura nu pot influența marja de dumping constatată. În plus, având în vedere lipsa de cooperare a acestora, se consideră că aceștia nu pot practica dumpingul la un nivel mai scăzut decât cel al societății cooperante.

         D.   PROBABILITATEA CONTINUĂRII DUMPINGULUI

               (34)

               În conformitate cu articolul 11 alineatul (2) din regulamentul de bază, s-a examinat probabilitatea ca dumpingul să continue în cazul eliminării măsurilor.

               (35)

               În ceea ce privește probabilitatea continuării dumpingului, s-au examinat evoluția producției și a capacității de producție în RPC, precum și evoluția probabilă a vânzărilor la export către Uniune și către piețele altor țări terțe.

               (36)

               Conform plângerii, RPC este, de departe, cel mai mare producător mondial de carbonat de bariu. În plus, RPC este, de asemenea, cel mai mare producător mondial de baritină, care constituie materia primă principală pentru fabricarea produsului în cauză. Doar cele două societăți cooperante au o capacitate de producție de 331 000 de tone pe an, ceea ce înseamnă aproximativ triplul consumului Uniunii în cursul PAR. În plus, aceste două societăți au o capacitate neutilizată totală de 34 000 de tone, ceea ce este suficient pentru a aproviziona jumătate din consumul Uniunii.

               (37)

               Trei dintre producătorii mondiali majori de carbonat de bariu (SUA, India și Brazilia) aplică în prezent măsuri antidumping asupra importurilor produsului în cauză din RPC. Se poate constata că, având în vedere capacitatea de producție neutilizată semnificativă din RPC și practicile de dumping de pe mai multe piețe, volume suplimentare ar fi direcționate către piața Uniunii în cazul abrogării măsurilor.

               (38)

               Faptul că, în pofida existenței măsurilor antidumping la exporturile chinezești, producătorii-exportatori din RPC au reușit să exporte cantități semnificative către Uniune în cursul PAR (la un preț mediu de 251 EUR pe tonă) și să își mărească cota de piață în Uniune demonstrează interesul continuu al exportatorilor chinezi pentru piața Uniunii.

               (39)

               Este încă și mai limpede, pe baza statisticilor de export chineze, că Uniunea reprezintă o piață atractivă pentru producătorii-exportatori chinezi, întrucât ei au ajuns la unele dintre cele mai mari prețuri de export (chiar dacă sunt prețuri de dumping) atunci când exportă către Uniune. Conform statisticilor de export chineze, prețul mediu la vânzare către Uniune în cursul PAR a fost de 269 dolari SUA FOB, în vreme ce prețul mediu la export către India a fost de 220 dolari SUA.

               (40)

               Statisticile de export chineze au arătat că, în ciuda dispariției aplicației principale a carbonatului de bariu (producția de CRT), exporturile chinezești au crescut pe plan mondial de la 130 000 de tone în 2009 la 158 000 de tone în 2010.

               (41)

               În cazul în care măsurile ar fi abrogate, este de așteptat ca, având în vedere capacitatea de producție neutilizată imensă din RPC, exporturile chinezești să fie, foarte probabil, direcționate către Uniune. Faptul că piețe mondiale majore precum SUA, India și Brazilia sunt protejate prin taxe antidumping ridicate vine în sprijinul acestei constatări.

               (42)

               Prețurile acestor importuri vor continua, probabil, să facă obiectul unui dumping, întrucât nu există niciun indiciu că exportatorii și-ar schimba comportamentul în privința prețurilor dacă măsurile ar fi abrogate.

               (43)

               S-a constatat, prin urmare, că există o probabilitate de continuare a dumpingului.

         E.   DEFINIȚIA INDUSTRIEI DIN UNIUNE

               (44)

               Unicul producător cooperant din Uniune reprezintă 100 % din producția de carbonat de bariu a Uniunii în cursul PAR. Acesta este, prin urmare, considerat a constitui industria Uniunii, în conformitate cu articolul 4 alineatul (1) și articolul 5 alineatul (4) din regulamentul de bază.

         F.   SITUAȚIA REFERITOARE LA PIAȚA UNIUNII

   1.   Consumul la nivelul Uniunii

      Tabelul 1

      Consumul la nivelul Uniunii

               2007

               2008

               2009

               PAR

               Consum (în tone)

               123 354

               104 037

               62 637

               76 560

               Indice

               100

               84

               51

               62

                  Sursă: Răspunsurile verificate la chestionar ale industriei din Uniune și statisticile Eurostat

               (45)

               Consumul din Uniune s-a bazat pe volumul combinat al vânzărilor industriei Uniunii în Uniune și pe volumul importurilor provenite din țări terțe, conform datelor Eurostat.

               (46)

               Pe baza acestora și conform tabelului 1 de mai sus, consumul din Uniune a scăzut în mod semnificativ în cursul perioadei luate în considerare, și anume cu 38 %, ceea ce se explică, în primul rând, prin dispariția activității de producție a CRT din Uniune.

         2.   Volumul, cota de piață și prețul importurilor originare din RPC

      Tabelul 2

      Importuri din RPC exprimate în volum, cotă de piață și preț de import

               2007

               2008

               2009

               PAR

               Volumul importurilor (tone)

               76 306

               64 573

               37 341

               48 720

               Indice

               100

               85

               49

               64

               Cotă de piață

               61,9 %

               62,1 %

               59,6 %

               63,6 %

               Indice

               100

               100

               96

               103

               Preț de import CIF EUR/tonă

               230

               257

               239

               251

               Indice

               100

               112

               104

               109

                  Sursă: Statisticile Eurostat

               (47)

               În perioada luată în considerare, volumul importurilor din RPC a scăzut cu 36 %, în timp ce consumul în Uniune a scăzut cu 38 %. În ciuda măsurilor antidumping în vigoare și pe fundalul unui consum în scădere, cota de piață a RPC a crescut cu trei procente în cursul perioadei luate în considerare.

               (48)

               Prețurile medii de import din RPC au crescut cu 9 % în cursul perioadei luate în considerare. Cea mai mare creștere a prețurilor a avut loc între 2007 și 2008, întrucât prețurile au scăzut în 2009 pentru a crește din nou în cursul PAR.

               (49)

               Prețul mediu franco fabrică practicat de industria din Uniune a fost comparat cu prețurile medii CIF la import practicate de RPC la frontiera Uniunii. Aceste prețuri au provenit din cifrele Eurostat și au inclus costurile postimport și taxele vamale și antidumping. Comparația a arătat că prețurile la import practicate de RPC au determinat o subcotare a prețurilor de vânzare practicate de industria din Uniune cu 37,9 % în cursul PAR. Pe baza celor de mai sus, s-a constatat că dacă măsurile nu ar fi fost în vigoare, prețurile importurilor din RPC ar fi subcotat cu 44,1 % prețurile practicate de industria Uniunii.

         3.   Volumul și cota de piață a importurilor din alte țări terțe

               (50)

               Volumul total al importurilor de carbonat de bariu din țări terțe, altele decât RPC, a fost nesemnificativ și a reprezentat mai puțin de 1 % din consumul Uniunii în cursul perioadei luate în considerare.

               (51)

               Ar trebui să se remarce faptul că prețurile la import din alte țări terțe nu au subcotat prețurile practicate de Uniune în cursul PAR.

         4.   Situația economică a industriei din Uniune

   4.1.   Producția, capacitatea de producție și gradul de utilizare a capacității de producție

               (52)

               Trebuie să se remarce faptul că, întrucât industria din Uniune constă într-un singur producător, datele referitoare la producție, capacitate și gradul de utilizare a capacității a trebuit să fie comunicate sub formă de indici.

                  Tabelul 3

                  Producția, capacitatea de producție și gradul de utilizare a capacității de producție ale Uniunii

                           Indice

                           2007

                           2008

                           2009

                           PAR

                           Producție

                           100

                           79

                           36

                           47

                           Capacitate de producție

                           100

                           100

                           100

                           100

                           Gradul de utilizare a capacității

                           100

                           79

                           36

                           47

                              Sursă: Răspunsurile verificate la chestionar primite din partea industriei din Uniune

               (53)

               Producția industriei din Uniune a scăzut cu 53 % în cursul perioadei luate în considerare. Trebuie observat faptul că industria din Uniune și-a adaptat modelul de producție începând cu 2003 pentru a răspunde în mod corespunzător noii situații de pe piață și dispariției activității de producție a ecranelor CRT din Uniune. Drept consecință, capacitatea de producție a fost redusă cu peste 50 %, întrucât produsul examinat este produs în prezent în alternanță folosind același echipament ca și carbonatul de stronțiu.

               (54)

               Capacitatea de producție a industriei din Uniune a rămas neschimbată în cursul perioadei luate în considerare. Gradul de utilizare a capacității s-a dezvoltat, astfel, în mod similar cu volumele de producție.

         4.2.   Stocurile

      Tabelul 4

      Stocurile

               2007

               2008

               2009

               PAR

               Indice

               100

               97

               41

               41

                  Sursă: Răspunsurile verificate la chestionar primite din partea industriei din Uniune

               (55)

               Stocurile au scăzut cu 59 % în perioada luată în considerare. Această scădere se datorează cererii reduse și capacității de adaptare a industriei din Uniune la noua situație de pe piață.

         4.3.   Volumul vânzărilor și prețurile

      Tabelul 5

      Volumul vânzărilor, valoarea și prețul unitar de vânzare

               2007

               2008

               2009

               PAR

               Volumul vânzărilor (indice)

               100

               84

               53

               59

               Valoarea vânzărilor (indice)

               100

               92

               66

               73

               Prețul unitar de vânzare (indice)

               100

               109

               124

               123

                  Sursă: Răspunsurile verificate la chestionar primite din partea industriei din Uniune

               (56)

               Volumul vânzărilor industriei din Uniune a scăzut cu 41 % în perioada luată în considerare. Scăderea majoră a avut loc în 2009 datorită recesiunii economice generale. Astfel, volumul vânzărilor industriei din Uniune a scăzut în mod proporțional mai mult decât consumul Uniunii din aceeași perioadă. Valoarea vânzărilor a scăzut în mod mai puțin semnificativ decât volumul, întrucât industria din Uniune a reușit să crească nivelul prețurilor în perioada luată în considerare, în cursul căreia prețul unitar de vânzare a crescut cu 23 %.

         4.4.   Cota de piață și creșterea

      Tabelul 6

      Cota de piață a industriei din Uniune

               2007

               2008

               2009

               PAR

               Indice

               100

               100

               105

               95

                  Sursă: Răspunsurile verificate la chestionar ale industriei din Uniune, statistici Eurostat ajustate

               (57)

               Cota de piață a industriei din Uniune a crescut cu 5 % în 2009, după care a scăzut în mod semnificativ cu 10 % în cursul PAR. Aceasta indică faptul că, în absența unei creșteri a pieței, industria din Uniune nu ar putea să își mențină cota de piață.

         4.5.   Ocuparea forței de muncă, salariile și productivitatea

      Tabelul 7

      Ocuparea forței de muncă, salariile și productivitatea

               2007

               2008

               2009

               PAR

               Ocuparea forței de muncă (indice)

               100

               87

               55

               57

               Salariile (EUR/angajat; indice)

               100

               108

               106

               113

               Productivitatea (indice)

               100

               91

               65

               82

                  Sursă: Răspunsurile verificate la chestionar primite din partea industriei din Uniune

               (58)

               Rata ocupării forței de muncă a scăzut în mod semnificativ în cursul perioadei luate în considerare, ca o consecință a recesiunii economice și a noii situații de pe piață. Salariile medii au crescut cu 13 % ca urmare a ratei ridicate a inflației care a afectat în mod direct indexarea salariilor. Productivitatea a scăzut cu 18 % în cursul aceleiași perioade ca rezultat al scăderii volumului producției care nu a putut fi compensat prin reducerea efectivelor.

         4.6.   Rentabilitatea

      Tabelul 8

      Rentabilitatea

               2007

               2008

               2009

               PAR

               Indice

               -100

               -192

               -351

               -206

                  Sursă: Răspunsurile verificate la chestionar primite din partea industriei din Uniune

               (59)

               Rentabilitatea industriei din Uniune a scăzut cu peste 106 % în cursul perioadei luate în considerare, ca o consecință a recesiunii economice și a încetării fabricării ecranelor CRT, care au afectat atât volumul vânzărilor, cât și costurile de producție. Industria a fost în continuă pierdere pe parcursul perioadei luate în considerare.

         4.7.   Investițiile, randamentul investițiilor și capacitatea de a mobiliza capitaluri

      Tabelul 9

      Investițiile și randamentul investițiilor

               2007

               2008

               2009

               PAR

               Investiții (indice)

               100

               82

               90

               97

               Randamentul investițiilor (indice)

               -100

               -251

               -506

               -176

                  Sursă: Răspunsurile verificate la chestionar primite din partea industriei din Uniune

               (60)

               Investițiile au rămas stabile în perioada luată în considerare. Investițiile efectuate de industria din Uniune au fost deduse în anul în care au fost realizate. Randamentul investițiilor (profitul exprimat ca un procentaj anual al investițiilor) a avut o evoluție negativă în perioada luată în considerare, în mod similar cu rentabilitatea.

               (61)

               Ancheta nu a adus niciun element de probă conform căruia industria din Uniune ar fi avut probleme majore în mobilizarea capitalurilor. Ar trebui remarcat totuși faptul că investițiile efectuate în perioada luată în considerare au fost nesemnificative.

         4.8.   Fluxul de lichidități

      Tabelul 10

      Fluxul de lichidități

               2007

               2008

               2009

               PAR

               Indice

               -100

               -83

               25

               32

                  Sursă: Răspunsurile verificate la chestionar primite din partea industriei din Uniune

               (62)

               Fluxul de lichidități s-a îmbunătățit în mod semnificativ în perioada luată în considerare, ca o consecință a reducerii volumului stocurilor.

         4.9.   Amploarea marjei de dumping

               (63)

               În cursul PAR, în pofida măsurilor în vigoare, dumpingul considerabil a continuat, la niveluri și mai mari decât cele stabilite în ancheta inițială, pe baza datelor obținute atât de la producătorii-exportatori cooperanți, cât și de la Eurostat.

         4.10.   Redresarea de pe urma efectelor dumpingului anterior

               (64)

               Industria din Uniune, aflată într-un context economic negativ care se explică prin recesiunea economică generală și dispariția unei aplicații importante, nu s-a redresat de pe urma efectelor dumpingului anterior, în special în ceea ce privește volumul vânzărilor, prețul de vânzare și rentabilitatea. Mai mult, s-a constatat că dumpingul a continuat în cursul PAR.

         4.11.   Activitatea de export a industriei din Uniune

      Tabelul 11

      Volumul exporturilor industriei din Uniune

               2007

               2008

               2009

               PAR

               Indice

               100

               86

               45

               66

                  Sursă: Răspunsurile verificate la chestionar primite din partea industriei din Uniune

               (65)

               Exporturile de carbonat de bariu ale industriei din Uniune au scăzut cu 34 % în perioada luată în considerare. Industria din Uniune nu a putut să exporte decât volume limitate datorită concurenței acerbe a exporturilor chinezești pe piețele din afara Uniunii. Scăderea volumul exporturilor în perioada luată în considerare se explică, de asemenea, prin recesiunea economică.

         4.12.   Constatare privind situația industriei din Uniune

               (66)

               În timp ce toți indicatorii principali de prejudiciu, precum volumul vânzărilor, rentabilitatea, producția, ocuparea forței de muncă și productivitatea, arătau evoluții negative în perioada luată în considerare, măsurile antidumping au avut un efect de atenuare asupra situației industriei din Uniune.

               (67)

               În ceea ce privește cota de piață a industriei din Uniune, tendința ușor descrescătoare arată că, în ciuda măsurilor existente și în timp ce consumul pieței a scăzut, importurile chinezești nu numai că au determinat excluderea altor țări de pe piață, dar au câștigat chiar și cote de piață în detrimentul industriei din Uniune.

               (68)

               În concluzie, ținând seama de evoluția negativă a indicatorilor privind industria din Uniune, se consideră că industria din Uniune a continuat să sufere prejudicii materiale în perioada luată în considerare. Prin urmare, s-a examinat dacă există probabilitatea continuării prejudiciului, în eventualitatea expirării măsurilor.

         G.   PROBABILITATEA CONTINUĂRII PREJUDICIULUI

   1.   Sinteza analizei privind probabilitatea continuării dumpingului și a reapariției unui dumping prejudiciabil

               (69)

               Se reamintește că, pe piața Uniunii, consumul a scăzut în mod semnificativ de la ancheta inițială, datorită dispariției CRT și a recesiunii economice. În aceste circumstanțe, cota de piață a importurilor din RPC a crescut cu peste 15 %, în timp ce cota de piață a industriei din Uniune și a importurilor din țări terțe a scăzut în mod semnificativ. Aceasta demonstrează că, în ciuda măsurilor în vigoare și a consumului în scădere din Uniune, producătorii-exportatori chinezi au arătat un interes constant pentru piața Uniunii și au reușit să excludă țările terțe de pe piața Uniunii.

               (70)

               Se reamintește, de asemenea, că producătorii-exportatori din RPC au continuat să practice dumpingul și subcotarea prețurilor industriei din Uniune la niveluri foarte semnificative în cursul PAR. Pe baza acestor fapte, nu există niciun motiv să se considere că RPC nu va continua să practice dumpingul și subcotarea prețurilor industriei din Uniune pe viitor.

               (71)

               Ancheta a dovedit că producătorii chinezi dețineau capacități neutilizate disponibile semnificative în cursul PAR, și anume în jur de 280 000 de tone. Aceasta reprezintă de trei ori mai mult decât piața Uniunii în cursul PAR. În ciuda creșterii preconizate a cererii în RPC, se așteaptă ca supracapacitatea să persiste și să rămână foarte semnificativă în următorii ani.

               (72)

               Piața Uniunii este destinația de export principală a RPC. Alte piețe de export majore precum SUA și India aplică măsuri antidumping severe (5) pentru carbonatul de bariu originar din RPC. Prin urmare, aceste piețe sunt practic inaccesibile exporturilor chinezești. Având în vedere interesul producătorilor-exportatori chinezi pentru piața Uniunii, se preconizează că, în cazul abrogării măsurilor, un volum imens de exporturi ar fi direcționat către piața Uniunii, cu un puternic efect general de scădere a prețurilor.

         2.   Constatare privind probabilitatea continuării prejudiciului

               (73)

               Pe baza celor de mai sus, se consideră că, în eventualitatea abrogării măsurilor, este probabilă creșterea semnificativă a importurilor care fac obiectul unui dumping din RPC către Uniune, precum și o presiune în sensul scăderii prețurilor. O astfel de situație ar duce, foarte probabil, la dispariția pe termen mediu a industriei din Uniune, întrucât, pe de o parte, volumul redus al vânzărilor nu ar permite industriei din Uniune să își dilueze în mod suficient costurile fixe și, pe de altă parte, nu ar fi posibil să se atingă niveluri suficiente ale prețurilor. Continuarea prejudiciului a fost amplificată, în perioada luată în considerare, de recesiunea economică și de dispariția unei aplicații importante.

         3.   Evoluții ulterioare PAR

               (74)

               Deși prețurile de import ale RPC au crescut cu 17,8 % de la sfârșitul PAR până în februarie 2011, în timp ce prețurile de vânzare ale industriei din Uniune au crescut cu doar 7 % în aceeași perioadă, importurile din RPC au continuat să determine subcotarea prețurilor din Uniune cu peste 15 % după PAR.

         H.   INTERESUL UNIUNII

   1.   Observație preliminară

               (75)

               În conformitate cu articolul 21 din regulamentul de bază, s-a examinat dacă continuarea măsurilor antidumping existente ar fi contrară interesului Uniunii în ansamblul său. Determinarea interesului Uniunii s-a bazat pe evaluarea intereselor tuturor părților în cauză, respectiv ale celor din industria Uniunii, ale importatorilor și ale utilizatorilor produsului în cauză.

               (76)

               Întrucât prezenta anchetă este o reexaminare în perspectiva expirării măsurilor, aceasta necesită analizarea unei situații în care măsurile antidumping sunt deja în vigoare și evaluarea oricărui impact negativ anormal al actualelor măsuri antidumping asupra părților interesate.

               (77)

               Pe baza celor prezentate, s-a examinat dacă există motive imperative care să conducă la constatarea că nu este în interesul Uniunii să mențină măsurile în acest caz particular, în pofida constatărilor de mai sus privind probabilitatea continuării dumpingului și a continuării prejudiciului.

         2.   Interesele industriei din Uniune

               (78)

               Ancheta a arătat că industria din Uniune funcționa în mod foarte eficient din punct de vedere economic. Într-adevăr, aceasta a efectuat reduceri de efectiv și a modificat modelele de producție pentru a se adapta noii situații de pe piață și a asigura sustenabilitatea întreprinderii în care, conform considerentului 53, carbonatul de bariu și carbonatul de stronțiu sunt produse în alternanță. Deși măsurile nu au contribuit la restabilirea situației financiare a industriei din Uniune, acestea au avut un efect pozitiv asupra acesteia. Într-adevăr, în absența măsurilor în vigoare, este foarte probabil ca piața Uniunii să fi fost inundată de importuri la prețuri scăzute originare din RPC, iar industria din Uniune ar fi trebuit să-și înceteze activitatea.

               (79)

               Conform celor menționate mai sus, modelul de producție al industriei din Uniune se bazează pe două produse care sunt interdependente, și anume, pentru diluarea costurilor fixe, este nevoie de un volum suficient de vânzări al ambelor produse. În cazul expirării măsurilor, volumul sporit preconizat de importuri care fac obiectul unui dumping va duce la o reducere considerabilă a activității din sectorul carbonatului de bariu, care, la rândul său, va reduce rentabilitatea activității sectorului carbonatului de stronțiu, conducând, în cele din urmă, la dezmembrarea întregii instalații de fabricație.

               (80)

               Pe baza celor de mai sus, s-a constatat că este în interesul industriei din Uniune ca măsurile împotriva importurilor din RPC care fac obiectul unui dumping să fie menținute.

         3.   Interesele importatorilor neafiliați

               (81)

               Comisia a trimis chestionare tuturor importatorilor neafiliați cunoscuți. Au fost primite răspunsuri din partea a patru importatori neafiliați din Uniune. Doi dintre acești importatori își desfășurau activitatea în sectorul laptelui de ciment, o soluție compusă din carbonat de bariu, aditivi și apă, destinată industriei cărămizii.

               (82)

               Importatorii au semnalat faptul că instituirea de taxe antidumping a dus la creșterea prețurilor în momentul impunerii acestora. În această privință, trebuie remarcat faptul că o astfel de diferență nu mai era observabilă, întrucât prețurile la export către Uniune, comparate cu prețurile medii către piețele tuturor țărilor din afara Uniunii, s-au dovedit a fi la niveluri similare celor din cursul PAR (6).

               (83)

               Importatorii au indicat, de asemenea, că nu au existat rupturi de stocuri de carbonat de bariu pe piața Uniunii, chiar dacă întâmpinau dificultăți crescânde pentru aprovizionarea cu carbonat de bariu din RPC, datorită cererii interne sporite. Statisticile privind exportul nu arată totuși vreo scădere a volumului exporturilor produsului în cauză către Uniune în cursul PAR sau după aceasta. Acest lucru este confirmat, de asemenea, de constatările privind supracapacitatea de la considerentul 71.

               (84)

               S-a constatat, de asemenea, că măsurile în vigoare nu au avut niciun efect negativ asupra situației financiare a importatorilor.

               (85)

               Pe baza celor de mai sus, s-a constatat că măsurile în vigoare în prezent nu au avut niciun efect negativ important asupra situației lor financiare și că menținerea măsurilor nu ar afecta în mod necorespunzător importatorii.

         4.   Interesele utilizatorilor

               (86)

               Comisia a trimis chestionare tuturor utilizatorilor cunoscuți. S-au primit răspunsuri de la nouă utilizatori ai produsului în cauză. Conform celor indicate în considerentul 16, principalii utilizatori industriali de carbonat de bariu din Uniune își desfășoară activitatea în industria cărămizii și țiglei, sectorul ceramicii și în producția de ferită.

               (87)

               Unul dintre utilizatori a susținut că existența sau continuarea măsurilor nu ar fi în interesul utilizatorilor, cu toate acestea, el nu și-a justificat afirmația. Niciunul dintre ceilalți utilizatori care au răspuns la chestionar nu a indicat că măsurile au avut un efect semnificativ asupra activității lor și că acestea ar trebui eliminate.

         5.   Constatare privind interesul Uniunii

               (88)

               Având în vedere cele menționate mai sus, se constată că nu există motive imperative împotriva prelungirii măsurilor antidumping în vigoare.

         I.   MĂSURILE ANTIDUMPING

               (89)

               Toate părțile au fost informate cu privire la faptele și considerațiile esențiale pe baza cărora s-a preconizat recomandarea menținerii măsurilor. De asemenea, li s-a acordat un termen în care să prezinte observații și cereri referitoare la această comunicare de informații. Nu s-au primit observații în urma comunicării.

               (90)

               Din cele de mai sus rezultă că, în conformitate cu articolul 11 alineatul (2) din regulamentul de bază, măsurile antidumping aplicabile importurilor de carbonat de bariu originar din RPC, instituite prin Regulamentul (CE) nr. 1175/2005, ar trebui menținute,

         ADOPTĂ PREZENTUL REGULAMENT:
   Articolul 1
   (1)   Se instituie o taxă antidumping definitivă la importurile de carbonat de bariu cu un conținut de stronțiu mai mare de 0,07 % din greutate și cu un conținut de sulf mai mare de 0,0015 % din greutate și care se prezintă sub formă de pulbere, granule presate sau calcinate, clasificate în prezent la codul NC ex 2836 60 00 (cod TARIC 2836600010), originar din Republica Populară Chineză.
   (2)   Valoarea taxei antidumping definitive corespunde unei sume fixe, precizate în cele ce urmează, aplicabilă produselor fabricate de societățile următoare:

               Societatea

               Nivelul taxei
               (EUR/t)

               Codul adițional TARIC

               Hubei Jingshan Chutian Barium Salt Corp. Ltd, 62, Qinglong Road, Songhe Town, Jingshan County, provincia Hubei, RPC

               6,3

               A606

               Zaozhuang Yongli Chemical Co. Ltd, South Zhuzibukuang Qichun, Zaozhuang City Center District, provincia Shandong, RPC

               8,1

               A607

               Toate celelalte societăți

               56,4

               A999

         (3)   În cazul în care mărfurile au fost deteriorate înaintea punerii în liberă circulație și, prin urmare, prețul plătit efectiv sau care urmează să fie plătit este calculat în mod proporțional în scopul stabilirii valorii în vamă, în conformitate cu articolul 145 din Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (7), valoarea taxei antidumping, calculată pe baza sumelor menționate mai sus, se reduce proporțional cu prețul plătit efectiv sau care urmează să fie plătit.
   (4)   În absența unor dispoziții contrare, sunt aplicabile dispozițiile în vigoare privind taxele vamale.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene și se aplică pe o perioadă de cinci ani.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 16 august 2011.

            Pentru Consiliu

            Președintele

         M. DOWGIELEWICZ

      (1)  JO L 343, 22.12.2009, p. 51.

      (2)  JO L 189, 21.7.2005, p. 15.

      (3)  JO C 78, 27.3.2010, p. 4.

      (4)  JO C 192, 16.7.2010, p. 4.

      (5)  Taxele antidumping indiene împotriva carbonatului de bariu de origine chineză sunt cuprinse între 76,06 și 236 dolari SUA pe tonă; taxele antidumping ale SUA împotriva carbonatului de bariu de origine chineză sunt cuprinse între 34,4 și 81,3 %.

      (6)  Sursă: statisticile din RPC referitoare la export.

      (7)  JO L 253, 11.10.1993, p. 1.


title: Regulamentul de punere în aplicare (UE) 2016/163 al Comisiei din 28 ianuarie 2016 de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Huile d'olive de Nîmes (DOP)]

text:
               9.2.2016

               RO

               Jurnalul Oficial al Uniunii Europene

               L 32/29

         REGULAMENTUL DE PUNERE ÎN APLICARE (UE) 2016/163 AL COMISIEI
   din 28 ianuarie 2016
   de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Huile d'olive de Nîmes (DOP)]
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
   întrucât:

               (1)

               În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Franței de aprobare a unei modificări a caietului de sarcini al denumirii de origine protejate „Huile d'olive de Nîmes”, înregistrată în temeiul Regulamentului (CE) nr. 148/2007 al Comisiei (2).

               (2)

               Întrucât modificarea în cauză nu este minoră în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare, în conformitate cu articolul 50 alineatul (2) litera (a) din respectivul regulament, în Jurnalul Oficial al Uniunii Europene
                   (3).

               (3)

               Întrucât Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea caietului de sarcini ar trebui aprobată,

         ADOPTĂ PREZENTUL REGULAMENT:
   Articolul 1
   Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Huile d'olive de Nîmes” (DOP).
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 28 ianuarie 2016.

            Pentru Comisie,

            pentru președinte

         Phil HOGAN

            Membru al Comisiei

      (1)  JO L 343, 14.12.2012, p. 1.

      (2)  Regulamentul (CE) nr. 148/2007 al Comisiei din 15 februarie 2007 privind înregistrarea anumitor denumiri în Registrul denumirilor de origine protejate și al indicațiilor geografice protejate [Geraardsbergse mattentaart (IGP) – Pataca de Galicia sau Patata de Galicia (IGP) – Poniente de Granada (DOP) – Gata-Hurdes (DOP) – Patatas de Prades sau Patates de Prades (IGP) – Mantequilla de Soria (DOP) – Huile d'olive de Nîmes (DOP) – Huile d'olive de Corse sau Huile d'olive de Corse-Oliu di Corsica (DOP) – Clémentine de Corse (IGP) – Agneau de Sisteron (IGP) – Connemara Hill Lamb sau Uain Sléibhe Chonamara (IGP) – Sardegna (DOP) – Carota dell'Altopiano del Fucino (IGP) – Stelvio sau Stilfser (DOP) – Limone Femminello del Gargano (IGP) – Azeitonas de Conserva de Elvas e Campo Maior (DOP) – Chouriça de Carne de Barroso-Montalegre (IGP) – Chouriço de Abóbora de Barroso-Montalegre (IGP) – Sangueira de Barroso-Montalegre (IGP) – Batata de Trás-os-Montes (IGP) – Salpicão de Barroso-Montalegre (IGP) – Alheira de Barroso-Montalegre (IGP) – Cordeiro de Barroso, Anho de Barroso sau Borrego de leite de Barroso (IGP) – Azeite do Alentejo Interior (DOP) – Paio de Beja (IGP) – Linguíça do Baixo Alentejo sau Chouriço de carne do Baixo Alentejo (IGP) – Ekstra deviško oljčno olje Slovenske Istre (DOP)] (JO L 46, 16.2.2007, p. 14).

      (3)  JO C 317, 25.9.2015, p. 3.


title: Regulamentul de punere în aplicare (UE) 2015/1977 al Comisiei din 8 iulie 2015 de stabilire a frecvenței și a formatului de raportare a neregulilor privind Fondul pentru azil, migrație și integrare și Instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor, în conformitate cu Regulamentul (UE) nr. 514/2014 al Parlamentului European și al Consiliului

text:
               10.11.2015

               RO

               Jurnalul Oficial al Uniunii Europene

               L 293/29

         REGULAMENTUL DE PUNERE ÎN APLICARE (UE) 2015/1977 AL COMISIEI
   din 8 iulie 2015
   de stabilire a frecvenței și a formatului de raportare a neregulilor privind Fondul pentru azil, migrație și integrare și Instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor, în conformitate cu Regulamentul (UE) nr. 514/2014 al Parlamentului European și al Consiliului
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 514/2014 al Parlamentului European și al Consiliului din 16 aprilie 2014 de stabilire a dispozițiilor generale privind Fondul pentru azil, migrație și integrare, precum și Instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor (1), în special articolul 5 alineatul (6),
   întrucât:

               (1)

               Statele membre au obligația de a raporta neregulile în temeiul articolului 5 alineatul (2) din Regulamentul (UE) nr. 514/2014 și în conformitate cu dispozițiile Regulamentului delegat (UE) 2015/1973 al Comisiei (2).

               (2)

               Interesele financiare ale Uniunii ar trebui protejate în același fel, indiferent de fondul utilizat pentru realizarea obiectivelor pentru care a fost instituit. În acest scop, Regulamentul (UE) nr. 514/2014, precum și Regulamentele (UE) nr. 1303/2013 (3), (UE) nr. 1306/2013 (4) și (UE) nr. 223/2014 (5) ale Parlamentului European și ale Consiliului autorizează Comisia să adopte norme privind raportarea neregulilor. Pentru a se asigura faptul că se aplică norme identice în cazul tuturor fondurilor care fac obiectul acestor regulamente, este necesar ca prezentul regulament să conțină dispoziții identice cu cele din Regulamentele de punere în aplicare (UE) 2015/1974 (6), (UE) 2015/1975 (7) și (UE) 2015/1976 (8) ale Comisiei.

               (3)

               Pentru a se garanta eficiența procesului de analiză și gestionarea globală a neregulilor, statele membre au obligația de a transmite Comisiei în mod periodic și în timp util informații relevante referitoare la neregulile detectate. Pentru a se proteja interesele financiare ale Uniunii, este necesar să se prevadă condiții uniforme pentru prezentarea informațiilor respective, în special cu privire la frecvența și formatul acestora.

               (4)

               Pentru a se evita apariția unor nereguli cu repercusiuni dincolo de teritoriul statului membru raportor, statul membru în cauză ar trebui să comunice fără întârziere Comisiei eventualele nereguli de acest fel.

               (5)

               Pentru a se valorifica pe deplin avantajele datorate utilizării de mijloace electronice pentru schimbul de informații, în condițiile menținerii, totodată, a securității schimburilor, statele membre ar trebui să folosească Sistemul de gestionare a neregulilor (IMS) disponibil pe platforma Sistemului de informații antifraudă, creată de Comisie.

               (6)

               Statele membre și Comisia ar trebui să se asigure că transferul de date prin Sistemul de gestionare a neregulilor are loc în condiții de securitate, care garantează disponibilitatea, integritatea, autenticitatea și confidențialitatea.

               (7)

               Pentru a se asigura comparabilitatea informațiilor raportate, este necesară utilizarea monedei euro ca monedă unică pentru raportarea neregulilor. Statele membre care nu au adoptat moneda euro ca monedă națională trebuie să precizeze cursul de schimb care urmează să fie utilizat pentru a converti în euro sumele respective și cursul de schimb care urmează să fie utilizat pentru a converti cheltuielile care nu au fost înregistrate în conturile autorității responsabile.

               (8)

               Regatul Unit și Irlanda au obligații în temeiul Regulamentului (UE) nr. 514/2014 și sunt supuse, prin urmare, dispozițiilor prezentului regulament.

               (9)

               Danemarca nu are obligații în temeiul Regulamentului (UE) nr. 514/2014 sau al prezentului regulament.

               (10)

               Măsurile prevăzute în prezentul regulament sunt în conformitate cu avizul Comitetului Fonduri pentru azil, migrație și integrare și pentru securitate internă instituit prin articolul 59 din Regulamentul (UE) nr. 514/2014.

               (11)

               Întrucât s-au efectuat deja plăți pentru fond și ar putea apărea nereguli, dispozițiile prezentului regulament ar trebui să fie aplicabile imediat. Prin urmare, prezentul regulament ar trebui să intre în vigoare în ziua următoare datei publicării în Jurnalul Oficial al Uniunii Europene,

         ADOPTĂ PREZENTUL REGULAMENT:
   Articolul 1
   Obiectul
   Prezentul regulament stabilește frecvența și formatul raportării neregulilor menționate la articolul 5 alineatul (2) din Regulamentul (UE) nr. 514/2014.
   Articolul 2
   Frecvența raportării neregulilor
   (1)   În termen de două luni de la încheierea fiecărui trimestru, statele membre transmit Comisiei un raport inițial privind neregulile menționate la articolul 3 din Regulamentul delegat (UE) 2015/1973.
   (2)   Statele membre transmit Comisiei raportul de monitorizare menționat la articolul 4 din Regulamentul delegat (UE) 2015/1973 în cel mai scurt timp după obținerea informațiilor corespunzătoare.
   (3)   Dacă neregulile constatate sau presupuse pot avea repercusiuni în afara teritoriului lor, statele membre trebuie să informeze imediat Comisia, indicând, după caz, numele celorlalte state membre vizate.
   Articolul 3
   Formatul de raportare
   Informațiile menționate la articolele 3 și 4 din Regulamentul delegat (UE) 2015/1973 se transmit prin mijloace electronice, utilizând Sistemul de gestionare a neregulilor instituit de Comisie.
   Articolul 4
   Utilizarea monedei euro
   (1)   Sumele raportate de statele membre sunt exprimate în euro.
   (2)   Statele membre care nu au adoptat moneda euro ca monedă națională până la data depunerii raportului în conformitate cu articolul 3 alineatul (2) din Regulamentul delegat (UE) 2015/1973 convertesc sumele din moneda națională în euro, în conformitate cu articolul 43 din Regulamentul (UE) nr. 514/2014. În cazul în care cheltuielile nu au fost înregistrate în contabilitatea autorității responsabile, se utilizează cea mai recentă rată de schimb contabilă lunară, publicată electronic de către Comisie în momentul raportării inițiale.
   Articolul 5
   Intrarea în vigoare
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în statele membre, în conformitate cu tratatele.
      Adoptat la Bruxelles, 8 iulie 2015.

            Pentru Comisie

            Președintele

         Jean-Claude JUNCKER

      (1)  JO L 150, 20.5.2014, p. 112.

      (2)  Regulamentul delegat (UE) 2015/1973 al Comisiei din 8 iulie 2015 de completare a Regulamentului (UE) nr. 514/2014 al Parlamentului European și al Consiliului cu dispoziții specifice de raportare a neregulilor privind Fondul pentru azil, migrație și integrare și Instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor (a se vedea pagina 15 din prezentul Jurnal Oficial).

      (3)  Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (JO L 347, 20.12.2013, p. 320).

      (4)  Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (JO L 347, 20.12.2013, p. 549).

      (5)  Regulamentul (UE) nr. 223/2014 al Parlamentului European și al Consiliului din 11 martie 2014 privind Fondul de ajutor european destinat celor mai defavorizate persoane (JO L 72, 12.3.2014, p. 1).

      (6)  Regulamentul de punere în aplicare (UE) 2015/1974 al Comisiei din 8 iulie 2015 de stabilire a frecvenței și a formatului de raportare a neregulilor privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime, în conformitate cu Regulamentul (UE) nr. 1303/2013 al Parlamentului European și al Consiliului (a se vedea pagina 20 din prezentul Jurnal Oficial]).

      (7)  Regulamentul de punere în aplicare (UE) 2015/1975 al Comisiei din 8 iulie 2015 de stabilire a frecvenței și a formatului de raportare a neregulilor privind Fondul european de garantare agricolă (FEGA) și Fondul european agricol pentru dezvoltare rurală, în conformitate cu Regulamentul (UE) nr. 1306/2013 al Parlamentului European și al Consiliului (FEADR) (a se vedea pagina 23 din prezentul Jurnal Oficial).

      (8)  Regulamentul de punere în aplicare (UE) 2015/1976 al Comisiei din 8 iulie 2015 de stabilire a frecvenței și a formatului de raportare a neregulilor privind Fondul de ajutor european destinat celor mai defavorizate persoane, în conformitate cu Regulamentul (UE) nr. 223/2014 al Parlamentului European și al Consiliului (a se vedea pagina 26 din prezentul Jurnal Oficial).


title: Regulamentul de punere în aplicare (UE) nr. 573/2013 al Comisiei din 19 iunie 2013 privind eliberarea licențelor de import pentru cererile depuse în primele șapte zile ale lunii iunie 2013 în cadrul contingentului tarifar deschis prin Regulamentul (CE) nr. 1385/2007 pentru carnea de pasăre

text:
               20.6.2013

               RO

               Jurnalul Oficial al Uniunii Europene

               L 168/27

      REGULAMENTUL DE PUNERE ÎN APLICARE (UE) NR. 573/2013 AL COMISIEI

   din 19 iunie 2013
   privind eliberarea licențelor de import pentru cererile depuse în primele șapte zile ale lunii iunie 2013 în cadrul contingentului tarifar deschis prin Regulamentul (CE) nr. 1385/2007 pentru carnea de pasăre
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1),
   având în vedere Regulamentul (CE) nr. 1301/2006 al Comisiei din 31 august 2006 de stabilire a normelor comune pentru administrarea contingentelor tarifare de import pentru produsele agricole gestionate printr-un sistem de licențe de import (2), în special articolul 7 alineatul (2),
   având în vedere Regulamentul (CE) nr. 1385/2007 al Comisiei din 26 noiembrie 2007 de stabilire a normelor de aplicare a Regulamentului (CE) nr. 774/94 al Consiliului în ceea ce privește deschiderea și modul de gestionare a anumitor contingente tarifare comunitare în sectorul cărnii de pasăre (3), în special articolul 5 alineatul (6),
   întrucât:
   Cantitățile solicitate în cererile de licențe de import depuse în primele șapte zile ale lunii iunie 2013 pentru subperioada cuprinsă între 1 iulie-30 septembrie 2013 depășesc, pentru anumite contingente, cantitățile disponibile. Prin urmare, este necesar să se determine în ce măsură se pot elibera licențele de import, stabilindu-se coeficientul de atribuire care urmează să fie aplicat cantităților solicitate,
   ADOPTĂ PREZENTUL REGULAMENT:
   Articolul 1
   Pentru cererile de licență de import depuse în temeiul Regulamentului (CE) nr. 1385/2007, pentru subperioada cuprinsă între 1 iulie-30 septembrie 2013, se aplică coeficienții de atribuire care figurează în anexa la prezentul regulament.
   Articolul 2
   Prezentul regulament intră în vigoare la 20 iunie 2013.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 19 iunie 2013.

            Pentru Comisie, pentru președinte

         Jerzy PLEWA

            Director general pentru agricultură și dezvoltare rurală

      (1)  JO L 299, 16.11.2007, p. 1.

      (2)  JO L 238, 1.9.2006, p. 13.

      (3)  JO L 309, 27.11.2007, p. 47.

      ANEXĂ

                  Nr. grupă

                  Număr de ordine

                  Coeficientul de atribuire pentru cererile de eliberare a licențelor de import depuse pentru subperioada 1.7.2013-30.9.2013
                  (%)

                  1

                  09.4410

                  0,271371

                  2

                  09.4411

                  0,276168

                  3

                  09.4412

                  0,333671

                  4

                  09.4420

                  0,373693

                  6

                  09.4422

                  0,375379


title: Regulamentul de punere în aplicare (UE) nr. 1016/2013 al Comisiei din 23 octombrie 2013 privind autorizarea unui preparat de tulpină a microorganismului DSM 11798 din familia Coriobacteriaceae ca aditiv pentru hrana porcilor  Text cu relevanță pentru SEE

text:
               24.10.2013

               RO

               Jurnalul Oficial al Uniunii Europene

               L 282/36

         REGULAMENTUL DE PUNERE ÎN APLICARE (UE) NR. 1016/2013 AL COMISIEI
   din 23 octombrie 2013
   privind autorizarea unui preparat de tulpină a microorganismului DSM 11798 din familia Coriobacteriaceae ca aditiv pentru hrana porcilor
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
   întrucât:

               (1)

               Regulamentul (CE) nr. 1831/2003 prevede autorizarea aditivilor destinați hranei animalelor, precum și motivele și procedurile de acordare a unei astfel de autorizații.

               (2)

               În conformitate cu articolul 7 din Regulamentul (CE) nr. 1831/2003, s-a depus o cerere de autorizare a preparatului de tulpină a microorganismului DSM 11798 din familia Coriobacteriaceae. Cererea respectivă a fost însoțită de informațiile și de documentele necesare în temeiul articolului 7 alineatul (3) din Regulamentul (CE) nr. 1831/2003.

               (3)

               Cererea se referă la autorizarea unui preparat de tulpină a microorganismului DSM 11798 din familia Coriobacteriaceae ca aditiv pentru hrana porcilor, urmând a fi clasificat în categoria „aditivi tehnologici”.

               (4)

               În avizul său din 16 aprilie 2013 (2), Autoritatea Europeană pentru Siguranța Alimentară (denumită în continuare „autoritatea”) a concluzionat că, în condițiile de utilizare propuse, preparatul de tulpină a microorganismului DSM 11798 din familia Coriobacteriaceae nu are efecte adverse asupra sănătății animale, a sănătății umane sau asupra mediului. Autoritatea a recunoscut că acesta are capacitatea de a biotransforma tricotecenele din hrana contaminată pentru porcine. Autoritatea nu consideră că sunt necesare cerințe specifice de monitorizare ulterioară introducerii pe piață. Autoritatea a verificat, de asemenea, raportul privind metoda de analiză a aditivului în hrana pentru animale, prezentat de laboratorul de referință înființat în temeiul Regulamentului (CE) nr. 1831/2003.

               (5)

               Evaluarea preparatului de tulpină a microorganismului DSM 11798 din familia Coriobacteriaceae indică faptul că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, utilizarea preparatului respectiv ar trebui să fie autorizată, conform specificațiilor din anexa la prezentul regulament.

               (6)

               Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,

         ADOPTĂ PREZENTUL REGULAMENT:
   Articolul 1
   Preparatul menționat în anexă, aparținând categoriei „aditivi tehnologici” și grupului funcțional „substanțe pentru reducerea contaminării furajelor cu micotoxine”, este autorizat ca aditiv pentru hrana animalelor în condițiile prevăzute în anexă.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 23 octombrie 2013.

            Pentru Comisie

            Președintele

         José Manuel BARROSO

      (1)  JO L 268, 18.10.2003, p. 29.

      (2)  EFSA Journal, 2013 11(5):3203.

      ANEXĂ

                  Număr de identificare al aditivului

                  Numele titularului autorizației

                  Aditiv

                  Compoziția, formula chimică, descrierea, metoda de analiză

                  Specia sau categoria de animale

                  Vârsta maximă

                  Conținut minim

                  Conținut maxim

                  Alte dispoziții

                  Sfârșitul perioadei de autorizare

                  CFU/kg de furaj complet cu un conținut de umiditate de 12 %

                     Categoria: aditivi tehnologici. Grupa funcțională: substanțe pentru reducerea contaminării furajelor cu micotoxine: Deoxinivalenol (DON)

                  1m01

                  —

                  Tulpina microorganismului DSM 11798 din familia Coriobacteriaceae

                     Compoziția aditivului

                  Preparat de tulpină a microorganismului DSM 11798 din familia Coriobacteriaceae conținând minimum 5 × 109 CFU/g de aditiv
                  Formă solidă

                     Caracterizarea substanței active

                  Celule viabile de: tulpina microorganismului DSM 11798 din familia Coriobacteriaceae

                     Metoda de analiză
                      (1)

                  Numărare a tulpinilor microorganismului DSM 11798 din familia Coriobacteriaceae: metoda turnării pe placă folosind agar VM completat cu Oxyrase
                  Identificarea tulpinii microorganismului DSM 11798 din familia Coriobacteriaceae: electroforeză în gel în câmp pulsatil (PFGE)

                  Porci

                  —

                  1,7 × 108

                  —

                              1.

                              În instrucțiunile de utilizare a aditivului și a preamestecului se indică temperatura de depozitare, durata de conservare și stabilitatea la granulare.

                              2.

                              Utilizarea aditivului este permisă în furaje care respectă legislația Uniunii Europene privind substanțele nedorite din furaje.

                              3.

                              Pentru siguranță: se recomandă utilizarea de dispozitive de protecție respiratorie și de mănuși în timpul manipulării.

                  13 noiembrie 2023

         (1)  Detaliile privind metodele analitice sunt disponibile la următoarea adresă a laboratorului de referință: http://irmm.jrc.ec.europa.eu/EURLs/EURL_feed_additives/Pages/index.aspx


title: Regulamentul de punere în aplicare (UE) nr. 574/2012 al Comisiei din 28 iunie 2012 de modificare a prețurilor reprezentative și a valorilor taxelor suplimentare de import pentru anumite produse din sectorul zahărului, stabilite prin Regulamentul de punere în aplicare (UE) nr. 971/2011 pentru anul de comercializare 2011/2012

text:
               29.6.2012

               RO

               Jurnalul Oficial al Uniunii Europene

               L 169/55

         REGULAMENTUL DE PUNERE ÎN APLICARE (UE) NR. 574/2012 AL COMISIEI
   din 28 iunie 2012
   de modificare a prețurilor reprezentative și a valorilor taxelor suplimentare de import pentru anumite produse din sectorul zahărului, stabilite prin Regulamentul de punere în aplicare (UE) nr. 971/2011 pentru anul de comercializare 2011/2012
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1),
   având în vedere Regulamentul (CE) nr. 951/2006 al Comisiei din 30 iunie 2006 de stabilire a normelor de aplicare a Regulamentului (CE) nr. 318/2006 al Consiliului în ceea ce privește schimburile cu țările terțe în sectorul zahărului (2), în special articolul 36 alineatul (2) al doilea paragraf a doua teză,
   întrucât:

               (1)

               Prin Regulamentul de punere în aplicare (UE) nr. 971/2011 al Comisiei (3) s-au stabilit valorile prețurilor reprezentative și ale taxelor suplimentare aplicabile la importul de zahăr alb, de zahăr brut și de anumite siropuri pentru anul de comercializare 2011/2012. Aceste prețuri și taxe au fost modificate ultima dată prin Regulamentul de punere în aplicare (UE) nr. 550/2012 al Comisiei (4).

               (2)

               Conform datelor de care dispune în prezent Comisia, se impune modificarea valorilor respective, în conformitate cu articolul 36 din Regulamentul (CE) nr. 951/2006.

               (3)

               Dat fiind că este necesar să se asigure aplicarea acestei măsuri cât mai curând posibil după ce au devenit disponibile datele actualizate, prezentul regulament trebuie să intre în vigoare la data publicării,

         ADOPTĂ PREZENTUL REGULAMENT:
   Articolul 1
   Prețurile reprezentative și taxele suplimentare aplicabile la importul produselor menționate la articolul 36 din Regulamentul (CE) nr. 951/2006, stabilite prin Regulamentul de punere în aplicare (UE) nr. 971/2011 pentru anul de comercializare 2011/2012, se modifică și figurează în anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 28 iunie 2012.

            Pentru Comisie, pentru președinte

         José Manuel SILVA RODRÍGUEZ

            Director general pentru agricultură și dezvoltare rurală

      (1)  JO L 299, 16.11.2007, p. 1.

      (2)  JO L 178, 1.7.2006, p. 24.

      (3)  JO L 254, 30.9.2011, p. 12.

      (4)  JO L 165, 26.6.2012, p. 43.

      ANEXĂ

         Valori modificate ale prețurilor reprezentative și ale taxelor suplimentare de import pentru zahărul alb, zahărul brut și produsele de la codul NC 1702 90 95 aplicabile începând cu 29 iunie 2012

                  (în EUR)

                  Codul NC

                  Valoarea prețului reprezentativ per 100 kg net din produsul în cauză

                  Valoarea taxei suplimentare per 100 kg net din produsul în cauză

                  1701 12 10 (1)

                  39,85

                  0,00

                  1701 12 90 (1)

                  39,85

                  2,65

                  1701 13 10 (1)

                  39,85

                  0,00

                  1701 13 90 (1)

                  39,85

                  2,95

                  1701 14 10 (1)

                  39,85

                  0,00

                  1701 14 90 (1)

                  39,85

                  2,95

                  1701 91 00 (2)

                  48,85

                  2,81

                  1701 99 10 (2)

                  48,85

                  0,00

                  1701 99 90 (2)

                  48,85

                  0,00

                  1702 90 95 (3)

                  0,49

                  0,22

         (1)  Stabilire pentru calitatea standard, astfel cum este definită la punctul III din anexa IV la Regulamentul (CE) nr. 1234/2007.

         (2)  Stabilire pentru calitatea standard, astfel cum este definită la punctul II din anexa IV la Regulamentul (CE) nr. 1234/2007.

         (3)  Stabilire la 1 % de conținut de zaharoză.


title: Regulamentul de punere în aplicare (UE) 2016/1323 al Comisiei din 2 august 2016 de stabilire a valorilor forfetare de import pentru fixarea prețului de intrare pentru anumite fructe și legume

text:
               3.8.2016

               RO

               Jurnalul Oficial al Uniunii Europene

               L 209/8

         REGULAMENTUL DE PUNERE ÎN APLICARE (UE) 2016/1323 AL COMISIEI
   din 2 august 2016
   de stabilire a valorilor forfetare de import pentru fixarea prețului de intrare pentru anumite fructe și legume
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1),
   având în vedere Regulamentul de punere în aplicare (UE) nr. 543/2011 al Comisiei din 7 iunie 2011 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește sectorul fructelor și legumelor și sectorul fructelor și legumelor prelucrate (2), în special articolul 136 alineatul (1),
   întrucât:

               (1)

               Regulamentul de punere în aplicare (UE) nr. 543/2011 prevede, ca urmare a rezultatelor negocierilor comerciale multilaterale din cadrul Rundei Uruguay, criteriile pentru stabilirea de către Comisie a valorilor forfetare de import din țări terțe pentru produsele și perioadele menționate în partea A din anexa XVI la regulamentul respectiv.

               (2)

               Valoarea forfetară de import se calculează în fiecare zi lucrătoare, în conformitate cu articolul 136 alineatul (1) din Regulamentul de punere în aplicare (UE) nr. 543/2011, ținând seama de datele zilnice variabile. Prin urmare, prezentul regulament trebuie să intre în vigoare la data publicării în Jurnalul Oficial al Uniunii Europene,

         ADOPTĂ PREZENTUL REGULAMENT:
   Articolul 1
   Valorile forfetare de import prevăzute la articolul 136 din Regulamentul de punere în aplicare (UE) nr. 543/2011 sunt stabilite în anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 2 august 2016.

            Pentru Comisie,

            pentru președinte

         Jerzy PLEWA

            Director general pentru agricultură și dezvoltare rurală

      (1)  JO L 347, 20.12.2013, p. 671.

      (2)  JO L 157, 15.6.2011, p. 1.

      ANEXĂ

         Valorile forfetare de import pentru fixarea prețului de intrare pentru anumite fructe și legume

                  (EUR/100 kg)

                  Codul NC

                  Codul țării terțe (1)

                  Valoarea forfetară de import

                  0702 00 00

                  MA

                  163,6

                  ZZ

                  163,6

                  0709 93 10

                  TR

                  137,2

                  ZZ

                  137,2

                  0805 50 10

                  AR

                  153,1

                  CL

                  174,7

                  MA

                  157,0

                  TR

                  153,3

                  UY

                  181,7

                  ZA

                  167,6

                  ZZ

                  164,6

                  0806 10 10

                  BR

                  163,2

                  EG

                  187,3

                  MA

                  182,5

                  MX

                  378,3

                  TR

                  158,2

                  US

                  233,8

                  ZZ

                  217,2

                  0808 10 80

                  AR

                  188,5

                  BR

                  93,6

                  CL

                  143,2

                  CN

                  137,7

                  NZ

                  129,1

                  PE

                  106,8

                  US

                  177,7

                  UY

                  99,9

                  ZA

                  98,6

                  ZZ

                  130,6

                  0808 30 90

                  AR

                  213,2

                  CL

                  116,6

                  NZ

                  141,8

                  TR

                  165,8

                  ZA

                  121,8

                  ZZ

                  151,8

                  0809 29 00

                  CA

                  331,3

                  TR

                  252,1

                  US

                  485,5

                  ZZ

                  356,3

                  0809 30 10 , 0809 30 90

                  TR

                  166,5

                  ZZ

                  166,5

         (1)  Nomenclatura țărilor stabilită prin Regulamentul (UE) nr. 1106/2012 al Comisiei din 27 noiembrie 2012 de punere în aplicare a Regulamentului (CE) nr. 471/2009 al Parlamentului European și al Consiliului privind statisticile comunitare privind comerțul exterior cu țările terțe, în ceea ce privește actualizarea nomenclatorului țărilor și teritoriilor (JO L 328, 28.11.2012, p. 7). Codul „ZZ” desemnează „alte origini”.


title: Regulamentul de punere în aplicare (UE) nr. 414/2011 al Comisiei din 26 aprilie 2011 de înregistrare a unei denumiri în Registrul denumirilor de origine protejate și al indicațiilor geografice protejate [Φιρίκι Πηλίου (Firiki Piliou) (DOP)]

text:
               29.4.2011

               RO

               Jurnalul Oficial al Uniunii Europene

               L 110/16

         REGULAMENTUL DE PUNERE ÎN APLICARE (UE) NR. 414/2011 AL COMISIEI
   din 26 aprilie 2011
   de înregistrare a unei denumiri în Registrul denumirilor de origine protejate și al indicațiilor geografice protejate [Φιρίκι Πηλίου (Firiki Piliou) (DOP)]
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 510/2006 al Consiliului din 20 martie 2006 privind protecția indicațiilor geografice și a denumirilor de origine ale produselor agricole și alimentare (1), în special articolul 7 alineatul (4) primul paragraf,
   întrucât:

               (1)

               În conformitate cu articolul 6 alineatul (2) primul paragraf și în temeiul articolului 17 alineatul (2) din Regulamentul (CE) nr. 510/2006, cererea de înregistrare a denumirii „Φιρίκι Πηλίου (Firiki Piliou)” depusă de Grecia a fost publicată în Jurnalul Oficial al Uniunii Europene
                   (2).

               (2)

               Deoarece Comisiei nu i s-a comunicat nicio declarație de opoziție în conformitate cu articolul 7 din Regulamentul (CE) nr. 510/2006, această denumire trebuie, prin urmare, înregistrată,

         ADOPTĂ PREZENTUL REGULAMENT:
   Articolul 1
   Se înregistrează denumirea care figurează în anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 26 aprilie 2011.

            Pentru Comisie, pentru președinte

         Dacian CIOLOŞ

            Membru al Comisiei

      (1)  JO L 93, 31.3.2006, p. 12.

      (2)  JO C 222, 17.8.2010, p. 9.

      ANEXĂ
      Produse agricole destinate consumului uman enumerate în anexa I la tratat:

         Clasa 1.6.   Fructe, legume și cereale în stare proaspătă sau prelucrate

      GRECIA
      Φιρίκι Πηλίου (Firiki Piliou) (DOP)